Tento dokument obsahuje správu s posúdením vplyvu k návrhu viacročného plánu hospodárenia s populáciami druhov žijúcich pri morskom dne v Severnom mori. Viacročné plány sa ukázali byť veľmi užitočné z hľadiska udržateľného riadenia rybolovných zdrojov. Stanovujú sa v nich pravidlá využívania populácií a súvisiace opatrenia potrebné na riadenie rybolovných oblastí na účely dosiahnutia špecifikovaného cieľa, vďaka čomu sa okrem stability a predvídateľnosti zabezpečuje aj to, že populácie rýb sa využívajú v rámci dohodnutých hraničných hodnôt.

Lov druhov žijúcich pri morskom dne v Severnom mori je v súčasnosti regulovaný dvoma plánmi hospodárenia, ktoré nie sú zlučiteľné s novou spoločnou rybárskou politikou (ďalej len „SRP“) stanovenou v novom základnom nariadení (nariadenie (EÚ) č. 1380/2013) v roku 2011. Vznikla tak situácia, keď sú rybári, ktorí lovia v Severnom mori (najmä MSP a mikropodniky), zaťažení zložitými pravidlami. Dotknuté členské štáty a zainteresované strany žiadajú nový rámec riadenia od roku 2011. Plány sa hodnotili ex post a výsledok nebol priaznivý; okrem iného preto, že nový súbor pravidiel stanovených v základnom nariadení (t. j. povinnosť vylodiť všetky úlovky a hospodáriť so všetkými populáciami udržateľne v súlade s MSY) je z hľadiska predchádzania nadmernému rybolovu a odhadzovaniu úlovkov podľa všetkého sľubnejší. Bez prijatia ďalších opatrení, ktorými by sa zmiernili negatívne účinky povinnosti vylodiť úlovky v rámci zmiešaného rybolovu, by základné nariadenie viedlo k neprimerane nízkemu využívaniu populácií rýb hneď, ako začne platiť povinnosť vylodiť úlovky pre populácie druhov žijúcich pri morskom dne v Severnom mori, čo by ohrozilo ekonomickú životaschopnosť príslušných rybárskych podnikov.

S cieľom riešiť uvedené problémy sa touto iniciatívou má: i) znížiť riziko nedostatočného využívania populácií, ii) stanoviť rozpätia cieľových hodnôt rybolovnej úmrtnosti ako FMSY, iii) zaviesť ochranné mechanizmy pre biomasu s cieľom ďalšieho rozvíjania prístupu predbežnej opatrnosti v zmysle základného nariadenia, iv) uľahčiť uplatňovanie povinnosti vylodiť úlovky, v) stanoviť rámec potrebný na vykonávanie regionalizácie v oblasti Severného mora a vi) odstrániť reguláciu počtu dní na mori.

Prijatím jednotného plánu, ktorý bude platiť pre rybolov všetkých druhov žijúcich pri morskom dne v Severnom mori, sa touto iniciatívou zabezpečí konkrétnejší, transparentný rámec na dosiahnutie udržateľného riadenia rybárstva stanoveného v základnom nariadení a zjednodušia sa veľmi zložité právne predpisy, ktoré platia v súčasnosti.

Boli zvážené štyri legislatívne možnosti. Dve z nich („žiadna zmena politiky na úrovni EÚ“ a „zmena existujúcich plánov hospodárenia“) boli zamietnuté hneď na úvod.

Ďalšie dve možnosti (možnosť 1 – hospodárenie podľa základného nariadenia a možnosť 2 – vytvorenie jednotného viacročného plánu pre zmiešaný rybolov) boli hlbšie zanalyzované. V rámci možnosti 2 sa zvážilo niekoľko čiastkových možností týkajúcich sa: i) vymedzenia oblastí, ii) výberu metódy na uľahčenie zavedenia povinnosti vylodiť úlovky, iii) výberu rozpätí hodnôt FMSY, iv) výberu druhov, na ktoré sa plán vzťahuje, v) dátumu, ku ktorému sa má dosiahnuť FMSY, a vi) časového rámca na obnovenie populácií na úrovne predbežnej opatrnosti. Z prvých 4 premenných by sa mohla uprednostňovaná možnosť vybrať na základe kvalitatívnej analýzy. Posledné dve premenné boli preskúmané kvantitatívnym posúdením vplyvu a porovnané s možnosťou 1.

Uprednostňovanou možnosťou je možnosť 2 (jednotný viacročný plán pre zmiešaný rybolov), kde sa FMSY dosiahne najneskôr do roku 2020 a populácie sa rýchlo obnovia na úrovne predbežnej opatrnosti (do 5 rokov). Keď sa v prípade ktorejkoľvek konkrétnej populácie dosiahne FMSY, jej využívanie by nemalo presiahnuť jej FMSY.

Medzi zainteresované strany, ktoré sa aktívne zúčastnili verejnej konzultácie, patria zástupcovia rybárskych organizácií, vedci, mimovládne organizácie pôsobiace v oblasti životného prostredia a orgány členských štátov, ktorých sa plán týka. Veľká väčšina dotknutých zainteresovaných strán a členských štátov podporuje možnosť 2 – jednotný viacročný plán pre zmiešaný rybolov druhov žijúcich pri morskom dne v Severnom mori. Veľká väčšina zainteresovaných strán podporuje túto možnosť, keďže lebo v novom viacročnom pláne sa zabezpečí rámec pre pružný, regionálny prístup k riadeniu založený na výsledkoch. Názory sa zhodujú v tom, že aktuálne plány nie sú na tento účel vhodné.

Uprednostňovaná možnosť (jednotný viacročný plán pre zmiešaný rybolov druhov žijúcich pri morskom dne Severného mora) je na dosiahnutie každého z cieľov tejto iniciatívy oveľa účinnejšia než možnosť 1 (základné nariadenie). Uprednostňovaná možnosť má v porovnaní s možnosťou 1 pozitívny vplyv na životné prostredie. V priemere sú v porovnaní s možnosťou 1 pozitívne aj ekonomické a sociálne vplyvy. K pozitívnym vplyvom na životné prostredie sa pridávajú aj uprednostňované čiastkové možnosti „dosiahnuť FMSY najneskôr do roku 2020“ a „obnova populácií v priebehu 5 rokov“. Konkrétne sa zníži riziko kolapsu populácií a priemerné zvýšia sa priemerné množstvá biomasy. Z ekonomického hľadiska sa v priemere zvýši ziskovosť, a to zväčša vďaka zníženiu variabilných nákladov a vďaka dostupnosti rybolovných zdrojov. Zo sociálneho hľadiska sa zníži administratívna záťaž MSP a zachovajú sa pracovné miesta.

Uprednostňované čiastkové možnosti „dosiahnuť FMSY najneskôr do roku 2020“ a „obnova populácií v priebehu 5 rokov“ neprinesú žiadne nové ekonomické ani sociálne náklady.

Veľká väčšina podnikov v odvetví lovu a spracovania druhov žijúcich pri morskom dne v Severnom mori sú MSP alebo mikropodniky (98 %). V rámci súčasného systému majú podniky a najmä MSP vysoké ekonomické náklady; tieto straty spôsobuje príliš zložitá regulácia a v budúcnosti sa im zamedzí (priame výhody zjednodušenia). Udržateľné využívanie populácií prinesie vyššiu ziskovosť, čo povedie k zlepšeniu hospodárskej výkonnosti. Rybári budú mať väčšiu slobodu pri rozhodovaní, kde a kedy loviť. Všetky náklady na vykonávanie novej SRP sa môžu financovať z Európskeho námorného a rybárskeho fondu.

Právne predpisy sa zjednodušia vďaka tomu, že súčasné plány hospodárenia sa stiahnu a nahradia sa jedným jednotným plánom. Zapojenie zainteresovaných strán a členských štátov bude väčšie, keďže vďaka novému plánu sa inovačný nástroj regionalizácie založený na výsledkoch stane funkčným.

Je dôležité, aby sa politika po 5 rokoch (a až po úplnom uplatňovaní povinnosti vylodiť úlovky) zrevidovala s prihliadnutím na jej prípadný vplyv na súlad medzi ustanoveniami politiky a cieľmi SRP.